Skok ná leerder skielik sterf | Netwerk24
Skok ná leerder skielik sterf
Deur Devidean Moses 12 Oktober 2018 06:00
Hartseer oomblikke het op die eerste skooldag van die vierde kwartaal in Wellington afgespeel toe ’n leerder skielik op die perseel inmekaar gesak en kort daarna gesterf het.
Anzelle Sheldon (16), ’n gr.10-leerder aan die Hoërskool Wellington, is vermoedelik aan ’n hartaanval dood op pad na Paarl-hospitaal.
Volgens ooggetuies by dié skool het Anzelle en haar vriende oudergewoonte Dinsdagoggend van die koshuis by Bergrivier Sekondêr na die Hoërskool Wellington gestap.
“Toe ons by die skoolhek instap, het Anzelle skielik ineengestort en op die grond geval. Ons het dadelik na die sekretaresse vir hulp gehardloop. Die sekretaresse het noodhulp toegepas terwyl daar op die ambulans gewag is,” vertel een van haar vriendinne.
Sy is met die ambulans na Paarl-hospitaal gehaas.
Intussen het ’n bekommerde skoolhoof, Harvey Cupido, haar ouers, wat in Hermon woon, van die voorval in kennis gestel.
Hulle is inderhaas na die hospitaal, maar met hul aankoms daar is hulle ingelig dat Anzelle reeds dood is.
’n Geskokte Cupido en sy leerders asook personeel het hul medelye met haar familie betuig.
Cupido beskryf Anzelle as ’n rustige kind en sy sal altyd onthou word as ’n netbalspeler.
’n Roudiens is dieselfde dag ter ere van Anzelle by die skool gehou.
Teen druktyd is die begrafnisreëlings nog nie gefinaliseer nie.
. Drie Drakenstein-leerders, Albanice Minnaar (15), Andrea Davids (12) en Jody Julies (5) het in Augustus ook skielik gesterf.